Kortklotrekryper

Kortklotrekryper (Certhia brachydactyla) er en spurvefugl i trekryperfamilien som hekker over store deler av Europa, Lilleasia og i Nordvest-Afrika. Arten er standfugl og hekker tidvis i det sørlige Danmark, men den er ikke påvist i resten av Skandinavia. Fem underarter blir normalt akseptert.


== Beskrivelse ==
Kortklotrekryper har litt lengre og noe mer buet nebb enn trekryper. Den skiller seg også fra denne gjennom mer brunt langs kroppssidene og en kortere baktå. Arten blir omkring 12–13,5 cm lang og veier typisk 7,5–11 g.


=== Inndeling og utbredelse ===
Inndeling og utbredelse følger HBW Alive og er i henhold til Harrap (2017). Norsk navn på arten følger Norsk navnekomité for fugl og er i henhold til Syvertsen et al. (2008).

Certhiidae, trekryperfamilien
Certhia, egentlige trekrypere
C. brachydactyla, kortklotrekryper
C. b. megarhynchos, utbredt på Kanaløyene, vest og nord i Frankrike, Belgia, Nederland og det vestre Tyskland, samt sørover til det nordvestre Spania og Portugal
C. b. brachydactyla (nominatformen), utbredt fra Danmark til Polen og lengst sør i Litauen, sørover til det østre og sørøstre Frankrike, Spania (unntatt i nordvest), det sentrale Tyskland, Italia med Sicilia, Hellas (unntatt i sør), Ungarn, det vestre Ukraina og lokalt i Romania og Tyrkia
C. b. mauritanica, utbredt i deler av Marokko, Algerie og det nordvestre Tunisia
C. b. dorotheae, utbredt i det sørlige Hellas, samt på Kreta og Kypros
C. b. stresemanni, utbredt i deler av det sentrale Tyrkia, samt i det vestre Kaukasus langs kysten av Svartehavet (øst til det nordlige sentrale Georgia og kanskje lenger)


== Habitat ==
Arten er nært knyttet til temperert lauvskog, spesielt eikeskog (Quercus), furuskog (Pinus), vier (Salix) og popler  (Populus) med tett underskog. Avhengig av breddegraden, trives arten i høyder opp mot 1 000–2 500 moh. Høyere på lave breddegrader enn høye.


== Atferd ==
Kortklotrekrypere er standfugler, men trekker typisk ned fra store høyder vinterstid. Hannen bygger to–tre reder og lar hunnen velge. Prosessen tar normat opp mot 32 dager. Hannen er polygynius og kan pare seg med to hunner samtidig. Arten får normal to påfølgende kull årlig, av og til tre. Hunnen legger 4–9 (normalt 5–7) egg som ruges av henne i 13–15 dager. Av og til kan to hunner legge, ruge og fø opp unger i samme rede. Ungene blir i redet i 15–18 dager og mates av begge foreldrene til å begynne med. Hannen begynner å bygge et nytt rede noen dager etter klekkingen, men etter 10–12 dager overtar hunnen byggingen av det nye redet, mens hannen forsetter matingen av avkommet i det første kullet. Det hender hunnen legger nye egg før ungene fra det første kullet er flygedyktige.


== Referanser ==


== Eksterne lenker ==
(en) Kortklotrekryper i Global Biodiversity Information Facility 
(no) Kortklotrekryper hos Artsdatabanken 
(sv) Kortklotrekryper hos Dyntaxa 
(en) Kortklotrekryper hos Fauna Europaea 
(en) Kortklotrekryper hos ITIS 
(en) Kortklotrekryper hos NCBI 
(en) Kategori:Certhia brachydactyla – bilder, video eller lyd på Wikimedia Commons 
(en) Certhia brachydactyla – galleri av bilder, video eller lyd på Wikimedia Commons 
Certhia brachydactyla – detaljert informasjon på Wikispecies